Osaka

Osaka (, Ōsaka-shi, ) ir viena no lielākajām pilsētām Japānā un Osakas prefektūras administratīvais centrs. Tā atrodas Honsju salas dienviddaļā, Kansai reģionā, pie Osakas līča. Ar vairāk nekā 2,7 miljoniem iedzīvotāju (2023. gada dati) tā ir trešā lielākā pilsēta Japānā pēc Tokijas un Jokohamas. Kopā ar Kobi un Kioto veido vienotu aglomerāciju. Osaka ir viens no valsts svarīgākajiem saimniecības, tirdzniecības un kultūras centriem, un kulināro tradīciju dēļ tā tiek dēvēta par “Japānas virtuvi”.

Osaka ir nozīmīgs transporta mezgls ar labi attīstītu sabiedriskā transporta tīklu, kas ietver metro, dzelzceļa un autobusu savienojumus, kā arī Kansai starptautisko lidostu un Osakas starptautisko lidostu. Osaka ir pazīstama arī ar savām vēsturiskajām vietām, piemēram, Osakas pili, kā arī mūsdienīgām atrakcijām, piemēram, Universal Studios Japan izklaides parku.

Osaka ir nozīmīgs Japānas finanšu centrs, un tā tiek atzīta par vienu no multikulturālākajām un kosmopolītiskākajām pilsētām Japānā. Pilsētā atrodas Osakas birža, kā arī tādu starptautisku elektronikas korporāciju kā Panasonic un Sharp Corporation galvenās mītnes. Osaka ir starptautisks pētniecības un attīstības centrs, un tajā atrodas vairākas lielas universitātes, īpaši Osakas Universitāte, Osakas Metropolitēna Universitāte un Kansai Universitāte.

 Vēsture 
Senais Osakas nosaukums ir Naniva (難波, 浪華 vai 浪花/Naniwa). 683. gadā Nanivu nodibināja imperators Tennu. Pilsēta kalpoja par vienu no galvenajām ostām tirdzniecībā ar Ķīnu. Tomēr līdz XV gadsimta beigām tā iznīka.

1496. gadā Džodo Šinšu mūki uz vecās pils mūriem uzcēla klosteri. 1570. gadā to aplenca tā laika varenākais daimjo Oda Nobunaga un, pēc desmit gadiem, 1580. gadā to ieņēma. Vēlāk klostera vietā Tojotomi Hidejosi uzcēla Osakas pili, kas bija mūsdienu Osakas sākums.

Edo periodā (1603—1867) Osaka izveidojās par Japānas galveno tirdzniecības un komercijas centru ar plaukstošu kultūras dzīvi (bunraki, kabuki).

Pilsēta pašreizējās robežas tika nodibināta 1956. gadā. 1970. gadā Osakā notika EXPO.

 Saimniecība 
Osaka ir Japānas vēsturiskais galvenais tirdzniecības un komercijas centrs un arī mūsdienās saglabā savas pozīcijas, kaut arī vairākas lielas kompānijas ir pārcēlušās uz Tokiju.

 Cilvēki 
Osakā dzimuši:

 Rina Aiuči (愛内里菜, Aiuchi Rina, 1980) — mūziķe
 Tadao Ando (安藤忠雄, Andō Tadao, 1941) — arhitekts
 Leo Esaki (江崎 玲於奈, Esaki Reona, 1925) — fiziķis
 Jukiči Fukuzava (福澤 諭吉, Fukuzawa Yukichi, 1835—1901) — rakstnieks un publicists
 Rijoko Ikeda (池田 理代子, Ikeda Riyoko, 1947) — mangas māksliniece
 Tomiko Itoka (糸岡 富子, Itooka Tomiko, 1908—2024) — Japānas vecākā persona (no 2023. gada 12. decembra) un pasaulē vecākā persona (no 2024. gada 19. augusta)
 Jasunari Kavabata (川端 康成, Kawabata Yasunari, 1899—1972) — rakstnieks
 Minmi (Minmi, 1975) — mūziķe
 Ai Otsuka (大塚愛, Ōtsuka Ai, 1982) — mūziķe
 Jū Vatase (渡瀬悠宇, Watase Yū, 1970) — mangas māksliniece

 Atsauces 

 Ārējās saites 

Kategorija:Japānas pilsētas